ห่วง!ข่าวประมูล3จีสับสน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

ตลาดฯจี้‘กทช.’เปิดข้อมูลทั่วถึง สะกิดนักลงทุนอย่าสนใจข่าวลือ
โพสต์ทูเดย์ — ตลาดหลักทรัพย์กังวลผลประมูล 3จี กระทบราคาหุ้นสื่อสาร ประสานงาน กทช.ใกล้ชิด ให้เปิดเผยข้อมูลทันทีและทั่วถึง
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ตลาดหลักทรัพย์มีความเป็นห่วงช่วงเวลาที่มีการประมูลใบอนุญาต 3จี จะส่งผลกระทบอย่างมีสาระสำคัญต่อราคาหุ้นบริษัทจดทะเบียน (บจ.) หลายแห่ง จึงได้ติดตามและประสานงานกับคณะกรรมการกิจการโทรคมนาคมแห่งชาติ (กทช.) อย่างใกล้ชิด เพื่อให้แต่ละช่วงของขั้นตอนการประมูลมีการเปิดเผยข้อมูลให้ผู้ลงทุนได้ทราบทันทีและทั่วถึง
“ช่วงประมูลหรือช่วงประกาศผลว่าบริษัทใดจะได้รับใบอนุญาต ตลาดหลักทรัพย์มีความเป็นห่วงว่าราคาหุ้นจะแกว่งตัวตามข้อมูลข่าวสารที่จะเปลี่ยนแปลงไปมาระหว่างการประมูลตลอด 7 วัน จึงอยากให้ผู้ลงทุนติดตามข้อมูลจากทาง กทช.เท่านั้น” 
ทั้งนี้ กทช.จะอธิบายการประมูลในแต่ละช่วง จึงอยากให้ผู้ลงทุนติดตามข้อมูลจาก กทช.เพียงแหล่งเดียว ไม่ควรรับฟังการคาดการณ์จากแหล่งข้อมูลอื่น 
อย่างไรก็ตาม ตลาดหลักทรัพย์คงจะไม่ขึ้นเครื่องหมายห้ามการซื้อขาย (SP) ในหุ้นที่ได้รับผลกระทบ เพราะช่วงเวลาของการประมูลยาวนานถึง 1 สัปดาห์ จึงไม่สามารถขึ้นเครื่องหมายดังกล่าวได้ 
นายศักรินทร์ ยังกล่าวถึงการซื้อขายในตลาดหุ้นโดยภาพรวมว่า ขณะนี้มูลค่าการซื้อขายในตลาดหุ้นอยู่ในระดับสูง รวมถึงระดับการเก็งกำไรด้วย ซึ่งต้องติดตามว่ามีผู้ที่ทำให้ระดับราคาขึ้นเองตามธรรมชาติหรือมีผู้เข้าไปยุ่งเกี่ยว จึงอยากเตือนผู้ลงทุนควรเพิ่มความระมัดระวังการลงทุนมากขึ้น
ระยะที่ผ่านมาตลาดหลักทรัพย์ได้ทำการตรวจสอบการซื้อขายหุ้นโดยตลอด พบการกระทำผิดและได้ส่งเรื่องให้กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) อย่างต่อเนื่อง เพื่อดำเนินการตรวจสอบต่อไป ถือว่าสูงขึ้นเมื่อเทียบกับปีที่ผ่านมา
นับตั้งแต่สัปดาห์ที่ผ่านมา ราคาหุ้น DTC (บริษัท โทเทิ่ล แอ็คเซ็ส คอมมูนิเคชั่น) ปรับตัวลงสวนทางกับตลาดหุ้นโดยรวม หลังมีข่าวว่าคณะกรรมาธิการและโทรคมนาคม สภาผู้แทนราษฎร เปิดเผยว่า บริษัทดีแทคถือเป็นบริษัทต่างด้าว คือมีต่างชาติถือหุ้นถึง 79.22% อาจจะทำให้ดีแทคไม่ได้ใบอนุญาต 3จี รอบแรก และตลาดคาดว่า TRUE (บริษัท ทรู คอร์ปอเรชั่น) จะได้ใบอนุญาตแทน ส่งผลให้ราคาหุ้นปรับตัวขึ้นแรง